**Hrvatska agencija za poštu i**

**elektroničke komunikacije**

Zagreb, 22. ožujka 2010. godine

OT-Optima telekom d.d. ovim putem u sklopu javne rasprave „PRIJEDLOG PRAVILNIKA O IZMJENAMA I DOPUNAMA PRAVILNIKA O UVJETIMA DODJELE I UPORABE RADIOFREKVENCIJSKOG SPEKTRA“ šalje svoje komentare i primjedbe redom kako slijedi:

**KOMENTARI I PRIMJEDBE OT-a**

1. HAKOM je u članku 3. prijedloga Pravilnika o izmjeni i dopuni Pravilnika (dalje u tekstu: prijedlog Pravilnika) kojim se mijenja članak 5. važećeg Pravilnika, a koji se odnosi na pretpostavke izdavanja pojedinačne dozvole za uporabu radio frekvencijskog spektra (dalje u tekstu: rf spektar) uvrstio uvjet da je podnositelj Zahtjeva dužan „podmiriti naknade za uporabu rf spektra prema odredbama Zakona, te druge naknade propisane posebnim propisima“.

U objašnjenju koje je HAKOM objavio uz prijedlog Pravilnika je navedeno da je smisao predložene odredbe usklađenje sa pod zakonskim propisima na temelju kojih se plaćaju naknade za uporabu rf spektra.

Međutim, Optima smatra da u predloženoj točki smisao nije do kraja razvidna, obzirom da bi se ekstenzivnim tumačenjem iste, moglo smatrati da HAKOM neće izdati dozvolu za uporabu rf spektra ukoliko podnositelj prema ima nepodmirenih dugovanja prema HAKOM-u ili državnom proračunu neovisno o vrsti dugovanja.

Predlažemo da se navedena točka dopuni na način da se iza riječi „druge naknade“ uvrste riječi „za uporabu radio frekvencijskog spektra“.

1. HAKOM je nadalje u tekstu prijedloga Pravilnika predložio izmjene članka 12.st.7. toč.9. Pravilnika kojima se regulira što mora sadržavati tehnička dokumentacija za radio difuziju.

U tom smislu Optima smatra da bi točku 9. članka 12. stavka 7. Pravilnika trebalo upotpuniti na način da se ispred riječi „suglasnost“ dodaju riječi „odgovarajuća pisana“.

1. U članku 7. prijedloga Pravilnika kojim se mijenja članak 15.st.2. toč 2. Pravilnika navedenu točku 2. treba nadopuniti na način kako je objašnjeno pod točkom 1. ovog Dokumenta.

Također, potrebno je nadopuniti predloženi članak 15.st.7. Pravilnika na način da se iza riječi „dozvole“, a prije zareza dodaju riječi „podnositelju Zahtjeva“.

1. U predloženim izmjenama članka 44. st. 3. Pravilnika (članak 11. prijedloga Pravilnika) je naveden institut odobrenja HAKOM-a u slučaju izmjena parametara radijske postaje u odnosu na valjanu dozvolu, te obvezu nositelja dozvole prijave izmjena HAKOM-u 30 dana prije početka rada radijske postaje.

OT smatra da je predloženim stavkom nedovoljno razvidno koji bi to izmijenjeni parametri, pa je potrebno na odgovarajući način dopuniti predloženi članak 44.st.3.